Občina Radovljica (Gorenjska cesta 19, 4240 Radovljica) na podlagi določil Zakona o javnih financah (Ur. l. RS, št. 79/99 in spremembe), Odloka o proračunu Občine Radovljica za leto 2025 (DN UO, št. 323/24), Pravilnika o dodeljevanju pomoči za spodbujanje razvoja gospodarstva v Občini Radovljica (DN UO, št. 323/24) ter na podlagi mnenja o skladnosti sheme de minimis pomoči ''Dodeljevanje spodbud za razvoj gospodarstva v občini Radovljica'' (št. priglasitve: M002-5883466-2024) št. 441-41/2024 z dne 27. 11. 2024 objavlja

**JAVNI RAZPIS ZA SPODBUJANJE RAZVOJA GOSPODARSTVA**

**V OBČINI RADOVLJICA ZA LETO 2025**

1. **PREDMET JAVNEGA RAZPISA**

**Predmet javnega razpisa** je dodelitev proračunskih sredstev za spodbujanje razvoja gospodarstva na območju občine Radovljica. Namen razpisa je zagotavljati učinkovito, spodbudno in odzivno lokalno podporno okolje za potencialne podjetnike in delujoča podjetja v vseh fazah njihovega razvoja, povečanje možnosti za ustanavljanje novih podjetij, spodbujanje njihove rasti ter ustvarjanje novih delovnih mest.

1. **VIŠINA SREDSTEV**

**Okvirna višina sredstev javnega razpisa je 32.000 EUR.**

V letu 2025 bodo sredstva namenjena naslednjim ukrepom, predvidoma v naslednji višini:

|  |  |
| --- | --- |
| **Ukrep** | **Okvirna višina sredstev** |
| UKREP 1: Spodbujanje zagona in delovanja novih podjetij | 20.000,00 € |
| UKREP 5: Ohranjanje zaposlitev in poslovanja v kritičnih gospodarskih dejavnostih | 6.000,00 € |
| UKREP 6: Spodbujanje zaposlovanja posebnih skupin delavcev | 6.000,00 € |

Finančne spodbude se na podlagi tega razpisa dodeljujejo skladno z Uredbo Komisije (EU) št. 2023/2831 z dne 13. decembra 2023 o uporabi členov 107 in 108 Pogodbe o delovanju Evropske unije pri pomoči de minimis (Uradni list EU L 2023/2831, 15. 12. 2023) in skladno z določili Zakona o spremljanju državnih pomoči (Uradni list RS, št. 37/04).

Višina sredstev, ki se dodeli posameznemu upravičencu, je odvisna od rezultatov ocenjevanja prejetih popolnih vlog, višine s strani upravičenca zaprošenih sredstev ter višine razpoložljivih sredstev. Maksimalna višina sofinanciranja je opredeljena v okviru ukrepa. V kolikor je za določen ukrep manjše število vlog glede na razpoložljiva sredstva, se lahko sredstva prerazporedijo na drug ukrep znotraj okvira javnega razpisa.

1. **UPRAVIČENCI**

Upravičenci po tem razpisu so:

* samostojni podjetniki ter
* mikro, male in srednje velike gospodarske družbe, registrirane po Zakonu o gospodarskih družbah (ZGD-1).

Pod posebnimi pogoji so upravičenci do pomoči tudi drugi, v kolikor so kot upravičenci navedeni pri posameznem ukrepu.

Za ugotavljanje velikosti posamezne gospodarske družbe se uporablja veljavna opredelitev velikosti podjetij EU, ki velja za področje državnih pomoči:

* Mikro podjetje je podjetje, ki ima manj kot 10 zaposlenih in ima letni promet in/ali letno bilančno vsoto, ki ne presega 2 milijona EUR. Enako velja za mikro enotno podjetje.
* Malo podjetje je podjetje, ki ima manj kot 50 zaposlenih in ima letni promet in/ali letno bilančno vsoto, ki ne presega 10 milijonov EUR. Enako velja za enotno malo podjetje.
* Srednje podjetje je podjetje, ki ima manj kot 250 zaposlenih ter letni promet, ki ne presega 50 milijonov EUR in/ali letno bilančno vsoto, ki ne presega 43 milijonov EUR. Enako velja za enotno srednje podjetje.

Enotno podjetje pomeni vsa podjetja, ki so med seboj najmanj v enem od naslednjih razmerij:

1. podjetje ima večino glasovalnih pravic delničarjev ali družbenikov drugega podjetja,
2. podjetje ima pravico imenovati ali odpoklicati večino članov upravnega, poslovodnega ali nadzornega organa drugega podjetja,
3. podjetje ima pravico izvrševati prevladujoč vpliv na drugo podjetje na podlagi pogodbe, sklenjene z navedenim podjetjem, ali določbe v njegovi družbeni pogodbi ali statutu,
4. podjetje, ki je delničar ali družbenik drugega podjetja, na podlagi dogovora z drugimi delničarji ali družbeniki navedenega podjetja samo nadzoruje večino glasovalnih pravic delničarjev ali družbenikov navedenega podjetja.

Podjetja, ki so v katerem koli razmerju iz točk (a) do (d) prejšnjega odstavka tega poglavja preko enega ali več drugih podjetij, prav tako veljajo za enotno podjetje.

1. **SPLOŠNA DOLOČILA DE MINIMIS UREDBE KOMISIJE (EU) ŠT. 2023/2831**
2. Do prejema pomoči po tem razpisu niso upravičena podjetja iz sektorjev:

* primarne proizvodnje ribiških proizvodov in proizvodov iz akvakulture,
* predelave in trženje ribiških proizvodov in proizvodov iz akvakulture, kadar je znesek pomoči določen na podlagi cene ali količine proizvodov, nabavljenih ali danih na trg,
* primarne proizvodnje kmetijskih proizvodov iz seznama v Prilogi I k Pogodbi o ustanovitvi Evropske skupnosti,
* predelave in trženja kmetijskih proizvodov iz seznama v Prilogi I k Pogodbi v naslednjih primerih:

1. če je znesek pomoči določen na podlagi cene ali količine zadevnih proizvodov, ki so kupljeni od primarnih proizvajalcev ali jih zadevna podjetja dajo na trg,
2. če je pomoč pogojena s tem, da se delno ali v celoti prenese na primarne proizvajalce.
3. Če je podjetje dejavno v enem od sektorjev iz prvega odstavka tega člena, poleg tega pa je dejavno v enem ali več drugih sektorjih, ki spadajo na področje uporabe te uredbe, ali opravlja še druge dejavnosti, ki spadajo na področje uporabe Uredbo Komisije (EU) št. 2023/2831, se ta uredba uporablja za pomoč, dodeljeno v zvezi s slednjimi sektorji ali dejavnostmi, pod pogojem, da podjetje na ustrezen način, kot je ločevanje dejavnosti ali ločevanje računovodskih izkazov, zagotovi, da dejavnosti v sektorjih, ki so izključeni iz področja uporabe te uredbe, niso deležne pomoči de minimis, dodeljene v skladu s Uredbo Komisije (EU) št. 2023/2831.
4. Državna pomoč ne sme biti:

* namenjena izvozu oz. z izvozom povezane dejavnosti v tretje države ali države članice, kot je pomoč, neposredno povezana z izvoženimi količinami, z ustanovitvijo in delovanjem distribucijske mreže ali drugimi tekočimi izdatki, povezanimi z izvozno dejavnostjo,
* pogojena s prednostno rabo domačih proizvodov pred uvoženimi.

1. Do finančnih spodbud niso upravičeni tisti subjekti, ki nimajo poravnanih zapadlih obveznosti do občine ali države.
2. Do prejema pomoči po tem razpisu niso upravičena podjetja oziroma fizične osebe, ki so v stečajnem postopku, postopku prisilne poravnave ali likvidacije ter so kapitalsko neustrezna, kar pomeni, da je izguba tekočega leta skupaj s prenesenimi izgubami dosegla polovico osnovnega kapitala družbe.
3. Skupni znesek pomoči, dodeljene enotnemu podjetju na podlagi pravila de minimis, ne sme presegati 300.000,00 EUR v obdobju zadnjih treh let ne glede na obliko ali namen pomoči ter ne glede na to, ali se pomoč dodeli iz sredstev države, občine ali Unije.
4. **SPLOŠNA DOLOČILA VELJAVNA ZA VSE UKREPE**

Splošna določila, ki veljajo ne glede na ukrep, opredeljen v tem razpisu, so:

* Upravičenec mora imeti sedež ali poslovno enoto v občini Radovljica, v primeru fizičnih oseb pa stalno prebivališče v občini Radovljica in mora svojo naložbo izvesti na območju občine Radovljica.
* Upravičenec mora imeti najmanj enega zaposlenega oz. v primeru samostojnega podjetnika izkazovati samozaposlitev, razen če v okviru posameznega ukrepa ni določeno drugače.
* Občina lahko v javnem razpisu pri posameznih ukrepih določi podrobnejše ali dodatne pogoje za dodelitev sredstev.
* Do pomoči so upravičeni le udeleženci, opredeljeni v okviru posameznega ukrepa.
* Pomoč se dodeli za konkreten projekt, ki ga v upravičenem obdobju upravičenec lahko izvede v celoti in v skladu z veljavnimi predpisi.
* Projekti oz. naložbe morajo biti locirani in se izvajati v občini Radovljica, če v okviru posameznega ukrepa ni določeno drugače.
* Rezultati projekta, za katerega se dodeli pomoč, se ne smejo uporabljati v nasprotju z namenom dodelitve sredstev.
* V primeru dodelitve pomoči, če v okviru posameznega ukrepa ni določeno drugače, mora upravičenec oz. njegovo podjetje:
  + poslovati neprekinjeno in izvajati dejavnost, za katero je prejel pomoč še vsaj dve leti od prejema pomoči;
  + ohraniti v lasti osnovna sredstva, za katera je pridobil pomoč, še vsaj dve leti od prejema pomoči;
  + ohraniti delovno mesto, za katerega je pridobljena pomoč, še vsaj dve leti od prejema pomoči.
* Vsi računi oziroma poslovne listine, ki se uveljavljajo pri posameznih ukrepih, morajo biti izdani na ime upravičenca in plačani s strani upravičenca.
* DDV ni upravičen strošek.
* Pomoč se ne dodeljuje podjetjem:
* ki so izvedbo del, storitev ali material naročila pri lastniško povezanem podjetju ali lastniško povezani fizični osebi;
* ki so izvedbo del, storitev ali material naročila pravni ali fizični osebi, katerih lastniki ali odgovorne osebe so si med seboj v razmerju zakonec ali izven zakonski partner ali sorodnik do vštetega drugega dednega reda;
* ki delujejo ali izvajajo projekte v igralniški dejavnosti;
* ki so v postopku obravnave kršenja delovne zakonodaje ali so bili v preteklih treh letih kaznovana za storitev prekrška s področja delovne zakonodaje;
* ki so v postopku obravnave kršenja okoljevarstvene zakonodaje ali so bila v preteklih treh letih kaznovana za storitev prekrška s področja okoljevarstvene zakonodaje;
* ki so v zadnjih petih letih za isti predmet projekta že prejeli sredstva Občine Radovljica, če v okviru posameznega ukrepa ni določeno drugače;
* za izvajanje projektov, ki niso skladni z določili veljavnih prostorskih aktov, strategij in programov Občine Radovljica;
* ki so že prejela državno pomoč po tem ali predhodnih razpisih in naložbe oziroma storitve niso izvedla v skladu s podpisano pogodbo še dve leti po vračilu vseh pridobljenih sredstev, skupaj z zakonitimi zamudnimi obrestmi;
* ki so že koristila pomoč za posamezne namene do višine, ki jo omogočajo posamezna pravila državnih pomoči;
* ki nimajo pravočasno in v celoti izpolnjenih pogodbenih obveznosti do Občine Radovljica s predhodnih javnih razpisov, če so na njih sodelovala.
* Upravičenec, ki pridobi pomoč na podlagi tega razpisa, mora voditi predpisano dokumentacijo, določeno z javnim razpisom in s sklenjeno pogodbo o dodelitvi sredstev, ter jo hraniti vsaj še deset let po izvedenem zadnjem izplačilu.
* Če je prejemnik za iste upravičene stroške prejel ali namerava prejeti tudi drugo državno pomoč, skupni znesek prejete pomoči ne sme preseči dovoljenih intenzivnosti državnih pomoči.
* Upravičenec, ki pridobi pomoč na podlagi tega razpisa, mora občini predložiti finančno zavarovanje za izvedbo pogodbenih obveznosti, in sicer dve bianco menici s pooblastilom za unovčenje in menično izjavo. Čas veljavnosti finančnega zavarovanja je trideset dni več, kot je določen rok za ohranitev naložbe oz. aktivnosti, za katero je upravičenec prejel pomoč.

1. **UKREP**

**UKREP 1: Spodbujanje zagona in delovanja novih podjetij**

**Namen ukrepa:** spodbujanje ustanovitve in zagona nastajajočih podjetij ter delovanja mladih / novih podjetij.

**Predmet pomoči:**

* sofinanciranje zagona novih in začetnega delovanja mladih / novih podjetij.

**Upravičenci:**

* samostojni podjetniki ter mikro, male in srednje velike gospodarske družbe, registrirane po Zakonu o gospodarskih družbah (ZGD-1), ali pravne osebe, registrirane skladno z Zakonom o socialnem podjetništvu (ZSocP), pri katerih na dan objave javnega razpisa še nista minili dve leti od njihove ustanovitve,
* podjetja, katerih sedež je v občini Radovljica ali katerih naložba bo izvedena na območju občine Radovljica,
* če je upravičenec samostojni podjetnik, mora imeti prijavljeno stalno prebivališče na območju občine Radovljica in mora svojo naložbo izvesti na območju občine Radovljica.

**Upravičeni stroški:**

* pavšal za kritje zagonskih stroškov podjetja brez dokazil o upravičenosti stroškov.

**Višina sofinanciranja:**

* pavšal do višine 2.000,00 EUR na upravičenca.

**Instrument dodeljevanja sredstev:**

* dotacija.

**Posebni pogoji:**

* upravičenec mora do oddaje zahtevka izkazovati najmanj eno zaposleno osebo, kar izkaže z obrazcem M1,
* delovno mesto iz prejšnje alineje se mora ohraniti vsaj dve leti po izplačilu sredstev.

**Omejitve:**

* novoustanovljena hčerinska podjetja obstoječih družb niso upravičena do podpore,
* do pomoči niso upravičena ponovno ustanovljena podjetja oz. samostojni podjetniki, ki so že prejeli sredstva po tem ukrepu,
* pomoč ni namenjena dejavnostim na področjih gostinstva, turizma in trgovine, razen v primeru ohranjanja manjših trgovin na podeželju,
* če je ukrep razpisan v več letih, lahko podjetje pomoč prejme samo enkrat,
* podjetja oz. samozaposleni, ki so prejeli pomoč po predhodnem pravilniku za ukrep spodbujanje odpiranja novih delovnih mest in samozaposlovanja, niso upravičena do sofinanciranja tega ukrepa po tem razpisu.

**Dokazila:**

* dokazilo o registraciji podjetja,
* izpolnjen obrazec Ukrep 1 – finančni načrt,
* potrdilo FURS o plačilu davkov in drugih obveznih dajatev, ki ne sme biti starejše kot 30 dni, šteto od dneva oddaje vloge,
* podpisani IZJAVA 1 in IZJAVA 2.

**UKREP 5: Ohranjanje zaposlitev in poslovanja v kritičnih gospodarskih dejavnostih**

**Namen ukrepa:** ohranjanje kritičnih gospodarskih dejavnosti v občini Radovljica. Ukrep podpira ohranjanje poslovnih dejavnosti in delovnih mest v panogah, ki so v občini v primanjkljaju ali se nahajajo v izrednih okoliščinah, pri čemer je njihovo delovanje zelo pomembno za življenje in osnovno preskrbo občanov in obiskovalcev občine ali nudijo pomembno podporo delovanju ostalega lokalnega gospodarstva.

**Predmet pomoči:**

* sofinanciranje plače enega delovnega mesta,
* sofinanciranje stroškov najema poslovnih prostorov in obratov,
* sofinanciranje nagrad dijakom za opravljanje obvezne prakse,
* sofinanciranje fiksnih stroškov.

**Upravičenci:**

* samostojni podjetniki ter mikro, male in srednje velike gospodarske družbe, registrirane po Zakonu o gospodarskih družbah (ZGD-1),
* pravne osebe, registrirane skladno z Zakonom o socialnem podjetništvu (ZSocP),
* mikro, male in srednje velike zadruge, registrirane po Zakonu o zadrugah (ZZad).

**Upravičeni stroški:**

* stroški dela v višini do največ 6 minimalnih mesečnih bruto plač na letni ravni,
* strošek najema poslovnih prostorov ali obratov,
* strošek nagrade dijakom za opravljanje obvezne prakse,
* drugi fiksni stroški poslovanja.

**Višina sofinanciranja:**

* do 50 % upravičenih stroškov oziroma največ 2.000,00 EUR.

**Instrument dodeljevanja sredstev:**

* - dotacija.

**Posebni pogoji:**

* Kritične gospodarske dejavnosti, ki so upravičene do sofinanciranja so:
* dejavnosti za osnovno oskrbo občanov na podeželju, kot so npr. trgovine z živili, ki zagotavljajo osnovne življenjske potrebščine,
* dejavnosti, ki zagotavljajo javne storitve, kot so npr. pošta in
* obrtne dejavnosti, v delu, ki se nanaša na sofinanciranje nagrad dijakom za opravljanje obvezne prakse.
* Trgovine z živili na območju KS Lesce in KS Radovljica zaradi zadostne ponudbe živilskih trgovin na tem območju niso upravičene do sofinanciranja.
* Obrtne dejavnosti upravičene so sofinanciranja, v delu, ki se nanaša na sofinanciranje nagrad dijakom za opravljanje obvezne prakse, so določene z Uredbo o obrtnih dejavnostih (Ur. l. RS, št. 63/13).
* Sofinancira se obstoječe zaposlitve ali samozaposlitve, ki so aktivne na dan objave javnega razpisa, ali nagrade dijakom, ki imajo na dan objave javnega razpisa sklenjeno pogodbo o izvajanju obvezne prakse.
* Najemnina mora biti v skladu z običajnimi tržnimi cenami in običajnim poslovanjem podjetja.
* Sofinancira se le strošek najemnin za poslovne prostore, ki se nahajajo v občini Radovljica.
* Najemniki občinskih prostorov niso upravičeni do pomoči v okviru tega ukrepa.
* Ne sofinancira se stroškov povezanih s turistično nastanitveno in gostinsko dejavnostjo.
* Upravičenci v primeru tega ukrepa lahko kandidirajo za isti namen v vseh letih, v katerih je njihova panoga opredeljena kot kritična.
* Za fiksne stroške poslovanja lahko prijavitelj uveljavlja največ 10 računov. Strošek leasinga ni upravičen strošek.

**Dokazila:**

1. Potrdilo FURS o plačilu davkov in drugih obveznih dajatev, ki ne sme biti starejše kot 30 dni, šteto od dneva oddaje vloge.
2. Podpisani IZJAVA 1 in IZJAVA 2
3. Za sofinanciranje plače enega delovnega mesta:

* Kopija pogodbe o zaposlitvi.
* Kopija potrjenega obrazca M1 s strani ZZZS.

1. Za sofinanciranje stroška najema poslovnih prostorov in obratov

* Kopija najemne pogodbe.

1. Za sofinanciranje fiksnih stroškov poslovanja :

* Kopija pogodb za vse navedene upravičene stroške.

1. Za sofinanciranje nagrad dijakom za opravljanje obvezne prakse,

* Kopija pogodbe o opravljanju obvezne prakse.

Ob predložitvi zahtevka za izplačilo je upravičenec za vse upravičene stroške dolžan predložiti:

* Račune, ki se morajo glasiti na podjetje.
* Potrdila o plačilu. Iz potrdila o plačilu mora biti razvidno, da je račun plačalo podjetje. V kolikor je bila narejena kompenzacija je treba priložiti ustrezne računovodske listine. Za gotovinska plačila mora biti iz računa razvidno, da je način plačila gotovinski. Izpis konto kartic, tabele v excelu in podobni dokumenti niso ustrezno dokazilo o plačilu.

**UKREP 6: Spodbujanje zaposlovanja posebnih skupin delavcev**

**Namen ukrepa**: spodbujanje zaposlovanja posebnih skupin delavcev, predvsem mladih iskalcev zaposlitve, dolgotrajno brezposelnih oseb ali ranljivih skupin oseb, kar prispeva k povečanju njihove socialne in ekonomske vključenosti ter izboljšanju kakovosti življenja.

**Predmet pomoči:**

* sofinanciranje zaposlovanja.

**Upravičenci:**

* samostojni podjetniki ter mikro, male in srednje velike gospodarske družbe, registrirane po Zakonu o gospodarskih družbah (ZGD-1),
* pravne osebe registrirane skladno z Zakonom o socialnem podjetništvu (ZSocP).

**Upravičeni stroški:**

* stroški dela v višini do največ treh minimalnih mesečnih bruto plač.

**Višina sofinanciranja:**

* do 100 % upravičenih stroškov, vendar največ do 2.000 EUR.

**Instrument dodeljevanja sredstev:**

* dotacija.

**Posebni pogoji:**

* delovno mesto mora biti na območju občine Radovljica,
* zaposlitev pomeni povečanje skupnega števila zaposlenih nad najvišje stanje v zadnjih dvanajstih mesecih (upoštevajo se podatki iz bilančnega poslovanja v preteklem letu),
* delovno mesto, za katerega se dodeli finančna pomoč, se mora ohraniti vsaj dve leti,
* za novo odprto delovno mesto se šteje zaposlitev registrirane brezposelne osebe s stalnim ali začasnim prebivališčem na območju Območne enote Zavoda za zaposlovanje Kranj, prijavljene na zavodu za zaposlovanje najmanj en mesec pred zaposlitvijo na delovno mesto, ki je predmet prijave na razpis. Če je bila registrirana brezposelna oseba vključena v program javnih del, je lahko prijavljena v evidenci brezposelnih oseb na zavodu za zaposlovanje manj kot mesec dni pred zaposlitvijo, ki je predmet prijave na razpis,
* za novo odprto delovno mesto se šteje tudi zaposlitev iskalca prve zaposlitve - osebe, ki ima stalno prebivališče v občini Radovljica in se je pred to zaposlitvijo šolala (uradno vpisana v evidence izobraževalnih ustanov pred to zaposlitvijo) in je to njena prva zaposlitev (ni bila registrirana kot brezposelna oseba, vpisana je bila le v izobraževalne programe – dokazilo o vpisu),
* prednost imajo nezaposlene osebe, ki imajo stalno prebivališče na območju občine Radovljica. Zaposlitev se dokazuje z overjeno fotokopijo podpisane pogodbe o zaposlitvi ter M1 obrazcem,
* za novo odprto delovno mesto se šteje tudi zaposlitev osebe do 30 let ali invalidne osebe,
* če novo zaposleni delavec postane brezposeln iz kateregakoli razloga pred potekom dveh let, mora prejemnik sredstev v roku trideset dni od prenehanja zaposlitve zaposliti novega delavca, ki ustreza pogojem tega razpisa. V nasprotnem primeru mora prejemnik dodeljenih sredstev le-ta vrniti. Rok za vračilo sredstev je devetdeset delovnih dni od dneva prejema poziva.

**Omejitve:**

* prijavitelj lahko v okviru tega ukrepa predloži največ dve vlogi,
* -za neupravičeno se šteje:
* nadomestno zaposlovanje na obstoječem delovnem mestu z novo osebo;
* zaposlitev osebe, ki je bila že zaposlena pri upravičencu ali pri njegovih povezanih pravnih ali fizičnih osebah (v enotnem podjetju);
* zaposlitev registrirane brezposelna osebe, ki je imela zadnjo zaposlitev pri upravičencu ali njegovih povezanih podjetjih;
* zaposlitev osebe, ki je bila že deležna istovrstne podpore iz programov aktivne politike zaposlovanja;
* samozaposlovanje.

**Dokazila:**

* Fotokopija pogodbe o zaposlitvi.
* Kopija potrjenega obrazca M1 s strani ZZZS.
* Potrdilo o statusu invalidnosti (če je zaposlena invalidna oseba).
* Potrdilo Zavoda RS za zaposlovanje, da je bila zaposlena oseba registrirana v evidenci brezposelnih oseb najmanj 1 mesec pred zaposlitvijo na delovno mesto, ki je predmet prijave na razpis, oziroma manj kot mesec dni pred zaposlitvijo, če je bila zaposlena oseba vključena v program javnih del, ali dokazilo o vpisu v izobraževalne programe, če gre za zaposlitev iskalca prve zaposlitve)
* Potrdilo FURS o plačilu davkov in drugih obveznih dajatev, ki ne sme biti starejše kot 30 dni, šteto od dneva oddaje vloge.
* Podpisani IZJAVA 1 in IZJAVA 2.

1. **MERILA**

Merila za vrednotenje vlog so sestavni del razpisne dokumentacije.

1. **POTREBNA DOKUMENTACIJA**

Vloga mora biti izpolnjena na ustreznem prijavnem obrazcu, vsebovati mora vse v obrazcu zahtevane podatke in priloge, ki so del razpisne dokumentacije. Vloga mora biti na ustreznih mestih podpisana in žigosana (v kolikor prijavitelj posluje z žigom).

Razpisna dokumentacija, ki obsega besedilo javnega razpisa, obrazce za financirani ukrep javnega razpisa, izjave, merila za vrednotenje ukrepa, vzorec pogodbe in vzorec zahtevka, je vlagateljem na voljo od dneva objave javnega razpisa v sprejemni pisarni Občine Radovljica ter na spletni strani Občine Radovljica [www.radovljica.si](http://www.radovljica.si).

Dokazila, ki jih mora prosilec predložiti prijavnemu obrazcu, so opredeljena v okviru ukrepa. Vzorcev pogodb

Vsi prosilci morajo v okviru javnega razpisa predložiti:

1. izjavo o točnosti navedenih podatkov,
2. izjavo o vseh drugih pomočeh de minimis, ki jih je podjetje prejelo na podlagi Uredbe Komisije (EU) št. 2023/2831 ali drugih uredb de minimis v obdobju treh let;
3. izjavo o drugih že prejetih (ali zaprošenih) pomočeh za iste upravičene stroške in zagotovilo, da z dodeljenim zneskom pomoči de minimis ne bo presežena zgornja meja de minimis pomoči ter intenzivnost pomoči po drugih predpisih;
4. seznam podjetij, s katerimi je lastniško povezan, tako da se preveri skupen znesek že prejetih de minimis pomoči za vsa, z njim povezana podjetja.

Dokazila, predložena v okviru prijave na javni razpis, se predlagateljem vlog ne vračajo.

1. **ROK IN NAČIN DOSTAVE VLOG**

Prosilci oddajo vloge na predpisanih razpisnih obrazcih skupaj s predpisano dokumentacijo v sprejemni pisarni Občine Radovljica ali pošljejo po pošti na naslov: Občina Radovljica, Gorenjska cesta 19, 4240 Radovljica.

Rok za oddajo vlog je **18. 4. 2025.** Upoštevale se bodo le vloge, ki bodo vložene do **18. 4. 2025.** Če je vloga poslana priporočeno po pošti, se za dan vložitve vloge šteje dan oddaje na pošto, če pa je vloga poslana z navadno pošto ali oddana osebno v sprejemni pisarni Občine Radovljica, mora prispeti najpozneje do **18. 4. 2025.**

Vloga mora biti speta in oddana v zaprti ovojnici ter ustrezno označena. Za vsak posamezen ukrep mora biti vloga oddana v svoji ovojnici. Če oddajate več vlog v okviru enega ukrepa, so le-te lahko posredovane v 1 ovojnici, vendar morajo biti vloge spete. Na sprednji strani posamezne ovojnice mora biti izpisano:

**»NE ODPIRAJ – JAVNI RAZPIS – GOSPODARSTVO 2025 – UKREP \_\_\_\_«.**

Na hrbtni strani ovojnice (oz. v levem zgornjem kotu na prednji strani) morajo biti navedeni podatki o vlagatelju: naziv in naslov.

1. **OBRAVNAVA VLOG**

Postopek javnega razpisa bo vodila Komisija za izvedbo postopka javnega razpisa za spodbujanje razvoja gospodarstva v občini Radovljica v letu 2025 (v nadaljevanju Komisija), ki jo imenuje župan.

Komisija bo obravnavala le pravočasne in pravilno označene vloge za razpisne namene.

Odpiranje vlog bo izvedeno **24. 4. 2025** Odpiranje vlog ni javno.

Vloge, ki jih ne bo vložila upravičena oseba, ali vloge, ki ne bodo pravočasne, bodo s sklepom zavržene.

Komisija bo opravila pregled prispelih vlog in jih ocenila na podlagi pogojev in meril, ki so navedeni v javnem razpisu. Prijavitelje, katerih vloge na razpis ne bodo popolne, bo občina v roku 5 delovnih dni od dneva odpiranja vlog pisno pozvala, naj vloge dopolnijo. Rok za dopolnitev vloge ne sme biti daljši od 8 delovnih dni. Nepopolne prijave, ki jih prosilci do naknadnega roka ne bodo dopolnili, bodo s sklepom zavržene, neustrezno dopolnjene pa zavrnjene.

Pred ocenjevanjem vlog bo Komisija preverila, če je prijava v skladu s splošnimi določili in pogoji tega javnega razpisa. Če prijava ne bo ustrezala splošnim pogojem in določilom, vloga ne bo dana v ocenjevanje in bo s sklepom zavrnjena.

Komisija bo pripravila predlog višine sofinanciranja, ki ga bo predložila občinski upravi. Občinska uprava bo po sprejeti odločitvi izdala odločbe, s katerimi se določi razporeditev razpisanih sredstev, in sicer najpozneje v roku 30 dni od odpiranja vlog.

Pritožbo na odločbo, izdano v okviru tega razpisa, lahko prejemnik poda županu Občine Radovljica v roku 8 dni od prejema odločbe. Vložena pritožba ne zadrži podpisa pogodb z ostalimi izbranimi prejemniki sredstev.

Občina bo s prejemniki sredstev sklenila pogodbe, s katero bodo podrobneje urejeni način in pogoji koriščenja dodeljenih sredstev**.** Če se prejemnik pozitivne odločbe v roku 15 dni ne odzove na poziv za podpis pogodbe, se šteje, da dodeljenih sredstev ne bo koristil.

**Če sredstva, določena v 2. točki tega razpisa, po izvedbi razpisa niso v celoti porabljena, je razpis odprt do porabe sredstev. V tem primeru bo občina sprejemala vloge tudi po razpisnem roku in jih obravnavala po vrstnem redu prejema, vendar najpozneje do  
30. 10. 2025.**

1. **DODATNE INFORMACIJE**

Vse dodatne informacije v zvezi z javnim razpisom zainteresirani dobijo na Občini Radovljica, kontaktna oseba Alenka Langus – tel. št.: 04 537-23-13, elektronski naslov: [alenka.langus@radovljica.si](mailto:alenka.langus@radovljica.si).

Datum: 17. 3. 2025

Številka: 41001-0001/2025

**Ciril Globočnik l.r.**

**Župan**